text: Louis August du Plessis de Richelieu
  
  publiceret: 2011-07-17 21:28:18+02:00
  Louis August du Plessis de Richelieu, 7.1.1856-30.5.1910, søofficer. Født i Løjt ved Åbenrå, død i Gentofte, begravet i Kbh. (Vestre). R. blev 1870 frivillig lærling i søværnet og var bl.a. med fregatten Tordenskjold på togt til Kina 1870–72. Han fortsatte dog ikke uddannelsen inden for flåden, men tog styrmandseksamen 1874 og skibsførereksamen 1877. S.å. blev han reserveløjtnant i flåden. På broderens opfordring gik han 1883 i siamesisk tjeneste og ankom til Bangkok 1884, hvorefter han indtrådte i den siamesiske marine som løjtnant og næstkommanderende på kongens jagt Vesatri som broderen i en periode var chef for. 1890–93 gjorde R. tjeneste ved det siamesiske farvandsdepartement og deltog som sådan i englænderen J. McCarthays opmålingsekspeditioner langs Siams kyster. Han deltog i kampene mellem franske og siamesiske styrker 1893 i Paknambugten som næstkommanderende på et fort. 1894 indtrådte R. atter i flådens tjeneste, blev kaptajn og næstkommanderende på kongeskibet Maha Chakrkri. 1897 blev han udnævnt til kommandør. 1897–99 gjorde R. derefter tjeneste ved orlogsstationen i Bangkok. 1899–1901 var han chef for kongeskibet. I denne egenskab modtog han på den siamesiske konges vegne den danske krydserkorvet Valkyrien der var under kommando af Prins Valdemar under dennes besøg i Siam 1899. Han gjorde 1901 tjeneste ved orlogsstationen og var 1901–02 i Danmark. Efter at være vendt tilbage til Siam genoptog han sit arbejde på orlogsstationen, men hans helbred var dårligt og han søgte sin afsked der 1902 blev bevilget ham med pension. R. vendte derefter hjem til Danmark.
  R. var ligesom sin bror virksom på andre områder. I en årrække var han således formand for Paknam Railway Co. Ltd. der byggede Siams første jernbane og 1890 overtog han sammen med Aage Westenholz koncessionen til sporvejsdriften i Bangkok gennem Bangkok Tramway Co. Ltd. Han fik 1897 adelstitlerne Luang og Phra. Efter at være vendt hjem til Danmark sad han bl.a. i bestyrelsen for Dampskibsselskabet Urania, Internationalt Dampskibs- og Bjergnings Compagni og Alfred Christensen & Co. A/S.
  Forældre: sognepræst Louis Armand Immanuel Septimannie du Plessis de R. (1821–59) og Frederikke Karen Elisabeth Christiane Ulstrup (1829–1910). Gift 29.5.1889 i Bangkok (det da. generalkonsulat) med Hilda Sarah Blache, f. Arnes, født 5.7.1865 i Bangkok, død 23.12.1935 i Kbh., d. af superintendent og chef for Bangkoks politi S. J. Bird Arnes (1832–1901) og hustru (død 1872). – Bror til Andreas du Plessis de R.
  R. 1901.
  Foto.
  Chr. Bruun i Pers.hist.t. 3.r.III, 1894 302–12. Ch. Delgobe sst. V, 1896 92f. Th. Hauch-Fausbøll: Slægthåndbogen, 1900 865–68. Samme: Admiral Richelieus anetavle, 1931. Samme: Håndbog over den ikke naturaliserede adel, 2. udg. 1933 103. Walter Christmas: Et år i Siam, 1894. H. Warington Smyth: Five years in Siam I, London 1898 kap. XII. Holger Rosenberg: Siam og danskerne, 1900 195. Alexander Svedstrup: De danskes vej –, 1902 234. – Papirer i C. F. Schiopffes saml., Forsvarets ark., Rigsark. Levnedsberetning i ordenskapitlet.